L 21/8
SL
Uradni list Evropske unije
31.1.2022
(54)
ICES je leta 2019 ugotovil, da bi moral biti ulov sleda (Clupea harengus) v razdelku 3a čim bliže nič, saj se sicer brez dodatne omejitve območja ali obdobja ribolova sleda ne bi mogli izogniti ulovu spomladi drstečega se sleda v zahodnem Baltskem morju.
Po najnovejših informacijah ICES se spomladi drsteči se sled v zahodnem Baltskem morju vse bolj meša s sledom iz Severnega morja v Skagerraku in Severnem morju; večina ulova spomladi drstečega se sleda v zahodnem Baltskem morju se zdaj pojavlja v Skagerraku in v manjši meri v vzhodnem Severnem morju.
(55)
V odobrenem zapisniku dvostranskih posvetovanj med Unijo in Norveško o Skagerraku se je Unija zavezala, da bo svoj dejanski ulov v Skagerraku omejila na 969 ton, Norveška pa se je strinjala, da bo vsaj 95 % svoje kvote prenesla v Severno morje, da bi zaščitila spomladi drstečega se sleda v zahodnem Baltskem morju.
Zato se predlaga, da se skupni ulov flot C (HER/03A.) in D (HER/03A-BC) za zadevne države članice omeji tako, da se tabelam TAC navedenih kvot doda opomba o posebnem pogoju, pri čemer se ohrani raven kvot v tabelah, da se odrazi relativna stabilnost in uredi pripadajoča prožnost med območji.
V primeru Norveške bi največji dejanski ulov, ki bi se lahko izvedel v vodah Unije razdelka ICES 3a, znašal 167 ton (5 % njene kvote).
(56)
V skladu s točko 13.11 odobrenega zapisnika dvostranskih posvetovanj med Unijo in Norveško o Skagerraku bi moralo biti Norveški in Uniji omogočeno, da v Severnem morju ulovita do 100 % svoje kvote za sled v Skagerraku, da se zaščiti spomladi drsteči se sled v zahodnem Baltskem morju.
Ker dvostranska posvetovanja z Združenim kraljestvom za leto 2022 še niso zaključena, 20. decembra ne bi bilo mogoče potrditi, da bi se za HER/03A v letu 2022 ohranila prožnost med območji glede voda Združenega kraljestva.
Zato je treba izrecno navesti, da se prožnost med območji v smeri voda Združenega kraljestva ne uporablja v zadevnih opombah flot C, dokler se Unija in Združeno kraljestvo v dvostranskih posvetovanjih ne dogovorita o taki prožnosti.
(57)
V točki 13.12 odobrenega zapisnika dvostranskih posvetovanj med Unijo in Norveško o Skagerraku je Unija napovedala, da namerava uporabiti določeno prožnost na območjih Severnega morja 4a in 4b, ki je enaka deležu Unije, ki znaša 5,7 % ravni flote A ali 21 038 ton.
(58)
Unija je vsako leto organizirala dvostranska posvetovanja s Ferskimi otoki o izmenjavi kvot in vzajemnem dostopu za leto 2022.
Ta posvetovanja niso vodila do sklenitve sporazuma v letu 2021.
(59)
Na podlagi člena 498(2) Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (12) (v nadaljnjem besedilu: Sporazum o trgovini in sodelovanju) se Unija in Združeno kraljestvo letno posvetujeta, da se do 10. decembra vsako leto dogovorita o TAC za naslednje leto za staleže iz Priloge 35 k Sporazumu o trgovini in sodelovanju.
Na podlagi člena 499(2) Sporazuma o trgovini in sodelovanju pogodbenici, če se do 20. decembra ne dogovorita o TAC, določita začasne TAC.
(60)
Dvostranska posvetovanja z Združenim kraljestvom so bila zaključena 21. decembra.
To je bilo prepozno, da bi se izid lahko vključili v to uredbo, ob upoštevanju, da bi se morala uporabljati od 1. januarja 2022.
Svet bi moral zato ob doslednem spoštovanju Konvencije Združenih narodov o pomorskem mednarodnem pravu ter pravic in obveznosti obalnih držav, pa tudi njihove suverenosti in jurisdikcije, določiti začasne TAC, ki se lahko lovijo v vodah Unije in mednarodnih vodah ter vodah, do katerih so tretje države dovolile dostop ribiškim plovilom Unije.
Izid posvetovanj na podlagi člena 498 Sporazuma o trgovini in sodelovanju, kot je izražen v pisnem zapisniku, podpisanem 21. decembra 2021, bi bilo treba odraziti v spremembi te uredbe, ki bi jo bilo treba biti čim prej sprejeti.
(61)
Namen začasnih TAC bi moral biti ta, da se gospodarskim subjektom Unije zagotovi pravna varnost in da se trajnostne ribolovne dejavnosti nadaljujejo, dokler taka sprememba ni sprejeta.
(12) UL L 149, 30.4.2021, str. 10.